আপনার জন্ম তো কলকাতায়?
(হেসে) হ্যাঁ! ১৯৫৩ সালে। তখন শহরটাকে ক্যালকাটা বলে চিনতাম। অনেকগুলো বছর কাটিয়েছি। শেষ কয়েক বছরে শহরটা অনেক বদলে গিয়েছে। রাস্তাঘাট অনেক বেশি পরিষ্কার-পরিচ্ছন্ন। সুন্দরবনও আমার খুব প্রিয় জায়গা! সময়ের অভাবে সুন্দরবন যাওয়া হয় না। 
শুধু ওয়াইল্ডলাইফ ফিল্মের মাধ্যমে কি আদৌ আমজনতাকে পরিবেশ সচেতন করে তোলা সম্ভব?
পৃথিবীতে বসবাসকারী প্রতিটা মানুষই কিন্তু স্টেক-হোল্ডার। দায়িত্বটা কোথায়? পরিবেশকে বাঁচানো আমাদের সকলের দায়িত্ব। বন্যপ্রাণকে শুধু ভালবাসলেই হবে না। সকলকে আরও এক পা এগোতে হবে। ওয়াইল্ডলাইফ ফিল্ম ফেস্টিভ্যালের মাধ্যমে সেই সচেতনতা গড়ে তোলা সম্ভব। বন্যপ্রাণীদের সম্পর্কে অজানা কথাও জানা যায়। ফলে তাদের প্রতি একটা দুর্বলতা তৈরি হয়। যেটা খুব প্রয়োজন।
মেট্রো-শহরে ওয়াইল্ডলাইফ ফিল্ম ফেস্টিভ্যাল আয়োজন করার চেয়ে কোনও গ্রামে করলে, আখেরে লাভ হয় কি বেশি? 
ঠিকই। গ্রামের মানুষ প্রকৃতির কাছাকাছি বাস করেন। বিশেষত, যাঁরা জঙ্গল এলাকায় থাকেন। বন্যপ্রাণীদের কারণে তাঁদেরই সবচেয়ে বেশি সমস্যায় পড়তে হয়। তা সে জনবসতি এলাকায় বাঘ ঢুকে পড়া হোক কিংবা চাষের জমিতে হাতির চলে আসা। তাই ওই মানুষগুলোকে আগে সচেতন করতে হবে। ওয়াইল্ডলাইফ প্রোটেকশন সোস্যাইটি অফ ইন্ডিয়ার (বেলিন্ডার সংস্থা) মাধ্যমে আমরা সেটাই করার চেষ্টা করছি।
বন-জঙ্গলের সঙ্গে আপনার প্রথম সাক্ষাৎ নাকি মাত্র সাত সপ্তাহ বয়সে?
(হেসে) হ্যাঁ! তখন আমরা পলামুতে থাকতাম। এপ্রিল মাসের এক সন্ধ্যায় বাবা-মা আমাকে নিয়ে জঙ্গলে গিয়েছিলেন। দু’জনেই ওয়াইল্ডলাইফ কনজারভেশনিস্ট ছিলেন। তাই বন-জঙ্গলের সঙ্গে আমার সম্পর্কটা ছোটবেলা থেকেই। এটা ছাড়া অন্য কিছুকে পেশা হিসেবে নেওয়ার কথা ভাবিনি। সারা জীবন ধরে ভারতেই কাজ করেছি। প্রথমদিকে ওয়াইল্ডলাইফ ফোটোগ্রাফি করতাম। পেশা হিসেবে সেটার খুব একটা কদর ছিল না। সারা দেশে হাতে গোনা কয়েকজনই ওয়াইল্ডলাইফ ফোটোগ্রাফার আছেন। বাবা-মা’কে পেশার কথা জানাতে ওঁরা বলেছিলেন, শখ হিসেবে ঠিক আছে, কিন্ত তার বেশি কিছু নয়! তারপর আমি ওয়াইল্ডলাইফ নিয়ে ছবি বানাতে শুরু করি। ১৯৯৪’এর পর থেকে আমি পুরোপুরি বন্যপ্রাণ সংরক্ষণ এবং চোরাশিকার বন্ধ করার ব্যাপারে মন দিই।
অভয়ারণ্যগুলোয় এত সুরক্ষা বন্দোবস্ত সত্ত্বেও চোরাশিকার পাকাপাকিভাবে বন্ধ করা যাচ্ছে না কেন?
কারণটা হল চাহিদা। বাঘ এবং লেপার্ডের নখ, চোখের মণি, চামড়া চিনে বেশ কিছু ওষুধ তৈরিতে ব্যবহৃত হয়। ভারতের বাজারে কিন্তু বাঘের চামড়ার খুব সামান্য চাহিদা। আসল চাহিদাটা চিনে। ভারত থেকে নেপাল ঘুরে বাঘের চামড়া ও অন্যান্য সামগ্রী চিনে পাচার করা হয়। পঞ্চাশের দশকের শেষের দিকে ইউরোপ এবং আমেরিকায় নিয়মিত বাঘ শিকার করা হতো। কারণ, সেই সময় বাঘের চামড়ার ফার-কোটের চাহিদা ছিল আকাশছোঁয়া। ফার্স্ট ওয়েভ অফ টাইগার হান্টিং। এরপর চিনের যত বাঘ এবং লেপার্ড ছিল, সব শেষ করে দেওয়া হয়। চিনের ওষুধ নির্মাতারা তখন ভারতে নজর দেয়। আমার উৎসাহেই মূলত নেপাল থেকে প্রচুর বাঘের চামড়া এবং অন্যান্য অঙ্গ-প্রত্যঙ্গ উদ্ধার করা সম্ভব হয়েছিল। এখন অবশ্য ধীরে ধীরে সাধারণ মানুষের মধ্যে সচেতনতা বাড়ছে।
বৈজ্ঞানিক পরীক্ষা-নিরীক্ষার নামে জাপানে তিমি শিকারের মতো ব্যাপার!
হ্যাঁ। তবে দু’টোর মধ্যে পার্থক্য রয়েছে। বহু বছর আগে জাপানে বাঘের হাড় এবং চামড়ার ব্যবসা বৈধ ছিল। পরে বেআইনি ঘোষণা করা হয়। জাপানে তিমির মাংসের কদর এখন আকাশছোঁয়া। যার ফল অবৈধ শিকার। চিনের বক্তব্যটা আলাদা। আন্তর্জাতিক মঞ্চে চিনের দাবি, বাঘের হাড় ও অন্যান্য অঙ্গপ্রত্যঙ্গ থেকে তারা জীবনদায়ী ওষুধ তৈরি করে। বৈজ্ঞানিকভাবে বাঘের হাড়ের জীবনদায়ী কোনও ক্ষমতা নেই! চিনের বক্তব্য, দেশের ভিতরে তারা কী করবে, অন্যান্য দেশের সেখানে মতামত দেওয়া উচিত নয়। আগে চিনে প্রচুর টাইগার ফার্ম ছিল। কিন্তু দেখা গেল, চিনের মানুষ টাইগার ফার্মের চেয়ে বাঘ হত্যা করে বানানো ওষুধই বেশি পছন্দ করছে।   
জনসচেতনতা, নাকি কড়া আইন? চোরাশিকার বন্ধ করতে কোনটা বেশি কার্যকর?
ভারতে বন্যপ্রাণ সংরক্ষণের আইন যথেষ্ট কড়া। কিন্তু সেগুলো ঠিকভাবে প্রয়োগ করা হয় না। সচেতনতা যথেষ্ট রয়েছে। কিন্তু মূলত শহরাঞ্চলেই সীমাবদ্ধ। প্রতিটা অভয়ারণ্যে নজরদার নিয়োগ করা উচিত, যাদের কাজ হবে কবে-কোথায়-কীভাবে চোরাশিকার হতে পারে, তার আগাম খবর দেওয়া।